-Պրոդուկտ ստեղծելու առաջին քայլը պետք է լինի գաղափարը` ինչին է այն ծառայելու, ում է այն պետք, և ինչով է այն տարբերվելու իր անալոգներից: Սրանք հարցեր են, որոնց պետք է պատասխանել հենց սկզբից: Հիմնական սխալը, որ թույլ են տալիս սկսնակ ընկերությունները, շուկան չուսումնասիրելն է: Եթե ինչ-որ բան եք ստեղծում Հայաստանի համար, բավական է ուսումնասիրել միայն տեղական շուկան: Բայց չի կարելի նույն պատկերացումներով դուրս գալ միջազգային հարթակներ, որոնք դեռ չեք ուսումնասիրել: Շատ հաճախ հայ ստարտափերները ստեղծում են, օրինակ, հավելվածներ, որոնց անալոգներն արդեն տասնյակներով կան, և փորձում են մրցակցել միջազգային հսկաների հետ։ Դա վաղ թե ուշ անդրադառնալու է իրենց բիզնեսի զարգացման տեմպի վրա։ Այդ իսկ պատճառով նախնական հետազոտությունը հիմնական խնդիրների շարքին պետք է դասել։ Պետք չէ նաև վախենալ սխալներից ու ձախողումներից։ Բազմաթիվ հաջողակ ընկերություններ մի քանի անգամ սնանկացել ու նորից ոտքի են կանգնել, փորձել, պրպտել, սխալվել, ընկել ու բարձրացել: